กระทรวงการพัฒนาสังคมและความมั่นคงของมนุษย์จับมือ 2 กระทรวง ลงนามการพัฒนาและยกระดับการฝึกอาชีพแก่สตรี มุ่งส่งเสริมคุณภาพชีวิตและรายได้ที่ดี
นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ พร้อมด้วย หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม ร่วมเป็นสักขีพยานในพิธีลงนามบันทึกข้อตกลงความร่วมมือการพัฒนาและยกระดับการฝึกอาชีพให้แก่กลุ่มเป้าหมายระหว่างกรมกิจการสตรีและสถาบันครอบครัว กรมพัฒนาฝีมือแรงงาน กรมการจัดหางาน สำนักงานคณะกรรมการดิจิทัลเพื่อเศรษฐกิจและสังคมแห่งชาติ สำนักงานพัฒนาธุรกรรมทางอิเล็กทรอนิกส์        นายจุติ กล่าวว่า การลงนามครั้งนี้นับว่าเป็นการร่วมมือที่รัฐบาลทำงานอย่างเชิงรุก โดยมีการบูรณาการร่วมกัน เพื่อให้ประชาชนได้รับประโยชน์สูงสุด โดยเฉพาะกลุ่มแปะบาง และเป็นการรับมือกับสถานการณ์เศรษฐกิจในปีหน้า ที่เตรียมให้ประชาชนโดยเฉพาะสตรีมีอาชีพ ซึ่งกรมกิจการสตรีและสถาบันครอบครัว มุ่งพัฒนาศักยภาพสตรีในทุกด้าน ส่งเสริมความเข้มแข็งของสถาบันครอบครัว ตลอดจนส่งเสริมความเสมอภาคและความเท่าเทียมระหว่างเพศ เพื่อลดความเหลื่อมล้ำในสังคม ซึ่งมีหน่วยงานในสังกัดจำนวน 8 แห่ง ที่ตั้งอยู่ตามภูมิภาค ที่ฝึกอบรมอาชีพให้กับกลุ่มเป้าหมายที่ขาดโอกาสทางสังคม ให้มีทักษะอาชีพช่วยเหลือตนเองและเลี้ยงดูครอบครัวได้ หวังว่าการลงนามครั้วนี้จะเป็นการส่งเสริมให้กลุ่มเป้าหมายมีคุณภาพชีวิตที่ดี มีรายได้ สามารถเลี้ยงดูตนเองได้อย่างมีคุณภาพมากยิ่งขึ้น         นายจุติ กล่าวอีกว่า สำหรับการลงนามบันทึกข้อตกลงความร่วมมือการพัฒนาและยกระดับการฝึกอาชีพให้แก่กลุ่มเป้าหมาย ระหว่างกรมกิจการสตรีและสถาบันครอบครัว กรมพัฒนาฝีมือแรงงาน กรมการจัดหางาน สำนักงานคณะกรรมการดิจิทัลเพื่อเศรษฐกิจและสังคมแห่งชาติ และสำนักงานพัฒนาธุรกรรมทาอิเล็กทรอนิกส์ เพื่อร่วมกันยกระดับการฝึกอาชีพให้ได้มาตรฐาน ส่งเสริม และสนับสนุนการนำเทคโนโลยีมาใช้ และแลกเปลี่ยนประสบการณ์ ทักษะความชำนาญของแต่ละหน่วยงานที่ร่วมลงนาม เพื่อการวางแผนการจัดฝึกอบรมให้สอดคล้องกับความต้องการของตลาดแรงงานให้ทันต่อเทคโนโลยีสมัยใหม่ทันยุคปัจจุบัน